A tous ceulx qui ces presentes lettres verront et orront Jehans sires de Damfale chevaliers salut. Comme je pour ce que les religieux de leglise de Morimont prenoient et faisoient panre pierre et terre en certains lieux au finage de Mueze pour la refecion ou reparacion dun leur molin con dit molin de Mueze et de la chaucie dicelli, heusse fait mettre en ma main louvrage tout queil faisoient a faire en icelle chaucie et deffendre que pour le dit ouvrage ne preissent ou finage de Meuze terre ne pierrepour ce que de raison ne le povaient ne devoient faire si comme il me sembloit et pour cause de cest debat les dis religieux et je feussiens en adjornement es assises de Monagney nagueres tenues qui commencent le vint et un jour de may darriernement passe aus quelle assises il fu donné licence dacorder se bonement poyenz dedenz lautre assise dou dit Montigney qui vanrroit apres par Jehan Margot de Montigney et Guille Willequier de Chaumont et les dis religieux deissent que a juste cause fasoient a refaire louvrage des dis molin et chaucie et queil povoient panre terre en certains lieux contenus es privileges que il disoient a avoir sur ce et autres fois est besoins leur avoir este en y avoient pas et en avoient use paisiblement et de panre pierre par tout les finaiges de Mueze et de Lecourt parmu le domage rendent. Saichent tout que les dis religieux par la main des Dom Jehan Margot et Guille mont monstres les privileges que il ont sur ce que dit est les quiex veus par le consoil des dis Guille et Jehans et autres qui sont entremis pour un de paix Je me depart aplain de lempeschement que mis ou fait mettre moie en la reparacion a refeccion du dit molin et de la chaucie dicelli et de lempeschement aussi que je mettoie ou faisoient mettre en une leur piece de terre dessus le dit molin entre la riviere de Mueze dunepart a la voie qui vat de Mueze a Provencheres dautrepart et vait des le dit molin jusques au rui de Wates et a une pieces de prey audesous dou dit molin delai leau pour ce que il ma apparu par lun des dis vuilages que les dis terre er pres leur fuix bailliez par eschange encore auci terre par feu Wixhair jadis signeur de Passavant et pour le temps signeur dicelle ville de Mueze et vuel et octroy pour moy et pour mes hoirs que les dis religieux puissent panre et faire panre terre et pierre es dis prey et terre et autant quil leur plera au finage de Meuze sens enarson et sens amende pour la reparacion ou la refecion des dis molin et charge que li cors y avainra. Et se il avenoit ruyne ou autre maulvaise fortune es dis molin ou chaucie Je vuil et ottroy comme dessus que il puissent faire aller leau de la riviere de Mueze par auc par quelle ne va par son droit cours et donner autre cours pour sur moy ou mes hommes par mi le domaige rendant seulement jusques a tant que la refecion ou reparacion soient faites et que les dis religieux usent et joissent pasiblement a tous jours mais dou dit molin des appartenances dicelli de la terre et dou prey dessus dit avant ce que dit est tant par la meme que par avant le dit empeschement faisoient et selon le contenu des dis privileges les quiex ne ruissie apparue et conferme en tant comme touchier ne puet et les promet tenir simplement sens corrumpre pour moy et pour mes hoirs loyaulement et en bone foy sur lobligacion de tous mes biens et des biens de mes hoirs meubles et non meubles presens et avenir. En tesmoignage de la quelle chause je Jehans dessu nommes chevalier ai saelle ces presentes lettres de mon grant seel et avec ce ja prie et requis es dis Jehans et Guille que en ces lettres meissent chascuns son seel avec le mien et nous Jehans et Guille devant nommes qui avons este a faire lacort par la meme que desus est escript avaons a la priere et requeste dou dit chevalier mis nos propres seels en ces presentes lettres faites et donnes le vint et huitieme jour dou moix de may lan de grace mil trois cens cinquante et un.
